– Det kommer noen innom med CV hver eneste dag, sier kjøpmann i Rema 1000 Kristine Danielsen.

Sist hun søkte etter medarbeidere fikk hun over fire hundre søknader. Og det er langt fra uvanlig. På bordet foran henne ligger to nye konvolutter.

Kristine Danielsen får daglig inn søknader og CVer. Foto: Stian Wåsjø Simonsen / NRK

Petter Johannessen var med å ansette folk da Meny GS skulle åpne. Foto: Stian Wåsjø Simonsen / NRK

Gunn Marit Sandvik Nielsen har fått inn over 500 søknader og CVer uten å ha lyst ut en jobb. Foto: Stian Wåsjø Simonsen / NRK

– Dette er faktisk en søknad, sier Danielsen.

Les også:

500 søknader, ingen jobb

Det finnes en mengde eksempler der mange søkere har kjempet om de samme jobbene. Da Meny skulle åpne ny butikk på Grenlands Senteret var interessen enorm.

– Vi hadde mellom 1300 og 1500 søkere til 50 jobber. Da er det en skikkelig utfordring å finne de rette kandidatene. Vi intervjuet omkring 100, og det samme gjorde NAV som bisto oss i arbeidet, sier ferskvaresjef i Meny GS Petter Johannessen.

På Europris i Porsgrunn har de ikke lyst ut noen jobb på lenge. Likevel ligger det en diger bunke med søknader på kontoret til assisterende butikksjef Gunn Marit Sandvik Nielsen.

– Det er i hvert fall 500 CV-er og søknader her, sier Sandvik Nielsen og holder opp bunken.

Den nye Spar Kjøp butikken som skal åpnes i Grenland har også fått solid med søkere, skriver TA.

Ingeniør i fiskedisken

Bak ferskvaredisken på Meny står Marianne Lassen. Hun er utdannet ingeniør, men har ikke klart å skaffe seg relevant jobb.

– Jeg har søkt mange jobber, men det er nesten umulig. Jeg føler meg veldig heldig som har fått jobb her, sier Marianne Lassen.

Da hun søkte jobb hos Meny var hun en av over 1300 søkere.

– Jeg har erfaring fra butikk, så det kan ha hjulpet meg, smiler Lassen før hun serverer en kilo reker til en kunde.

Arbeidsledigheten er høy mange steder. Og spesielt de som har lite eller ingen utdanning sliter med å finne jobb. NAV-direktøren i Vestfold og Telemark Terje Tønnessen sier situasjonen der hundrevis av mennesker søker på en enkelt stilling som butikkansatt er spesiell.

– Det er historisk, ganske spesielt. Men akkurat nå er det ikke så uvanlig at det er 400-500 søkere til en butikkjobb. Det ser vi stadig, sier Tønnessen.